Κανονισμός (ΕΚ) αριθ. 1590/2001 της Επιτροπής

της 2ας Αυγούστου 2001

για τον καθορισμό, για την περίοδο 2001/02, του ποσού της ενίσχυσης για την καλλιέργεια σταφυλιών προοριζομένων για την παραγωγή ορισμένων ποικιλιών σταφίδων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 1239/2001(2), και ιδίως το άρθρο 7 παράγραφος 5,

Εκτιμώντας τα ακόλουθα:

(1) Το άρθρο 7 παράγραφος 1 δεύτερο εδάφιο του κανονισμού (ΕΚ) αριθ. 2201/96 καθορίζει τα κριτήρια καθορισμού της ενισχύσεως για την καλλιέργεια σταφυλιών που προορίζονται για την παραγωγή σταφίδων των ποικιλιών σουλτανίνα και muscatel και κορινθιακής σταφίδας.

(2) Το άρθρο 7 παράγραφος 1 τρίτο εδάφιο του εν λόγω κανονισμού προβλέπει τη δυνατότητα να διαφοροποιηθεί το ποσό της ενισχύσεως συναρτήσει των ποικιλιών σταφυλιών και άλλων παραγόντων που μπορούν να επηρεάσουν τις αποδόσεις και, στην περίπτωση της σουλτανίνας, πρέπει να προβλεφθεί συμπληρωματική διαφοροποίηση μεταξύ των εκτάσεων που έχουν προσβληθεί από φυλλοξήρα και των άλλων εκτάσεων.

(3) Κατά τον έλεγχο των εκτάσεων που καλλιεργούνται με αυτές τις ποικιλίες σταφυλιών, δεν διαπιστώθηκε υπέρβαση της μέγιστης εγγυημένης έκτασης που ορίζεται στο άρθρο 2 παράγραφος 1 του κανονισμού (ΕΚ) αριθ. 1621/1999 της Επιτροπής, της 22ας Ιουλίου 1999, για τη θέσπιση των λεπτομερειών εφαρμογής του κανονισμού (ΕΚ) αριθ. 2201/96 όσον αφορά την ενίσχυση για την καλλιέργεια σταφυλιών που προορίζονται για την παραγωγή ορισμένων ποικιλιών σταφίδων(3), όπως τροποποιήθηκε από τον κανονισμό (ΕΚ) αριθ. 2256/1999(4).

(4) Πρέπει να καθοριστεί η ενίσχυση που θα χορηγηθεί στους παραγωγούς που αναφυτεύουν τους αμπελώνες τους για να καταπολεμηθεί η φυλλοξήρα με τις προϋποθέσεις που προβλέπονται στο άρθρο 7 παράγραφος 4 του κανονισμού (ΕΚ) αριθ. 2201/96.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 2001/02:

α) η ενίσχυση για την καλλιέργεια που αναφέρεται στο άρθρο 7 παράγραφος 1 του κανονισμού (ΕΚ) αριθ. 2201/96 καθορίζεται σε:

- 2400 ευρώ ανά εκτάριο για τις εκτάσεις που καλλιεργούνται με σουλτανίνα που έχει προσβληθεί από φυλλοξήρα ή έχουν αναφυτευτεί τουλάχιστον προ πενταετίας,

- 3290 ευρώ ανά εκτάριο για τις άλλες εκτάσεις που καλλιεργούνται με σουλτανίνα,

- 3080 ευρώ ανά εκτάριο για τις εκτάσεις που καλλιεργούνται με κορινθιακή,

- 880 ευρώ ανά εκτάριο για τις εκτάσεις που καλλιεργούνται με σταφύλια της ποικιλίας muscatel·

β) η ενίσχυση για την αναφύτευση που αναφέρεται στο άρθρο 7 παράγραφος 4 του εν λόγω κανονισμού καθορίζεται σε 3917 ευρώ ανά εκτάριο. Σε παρόμοια περίπτωση δεν εφαρμόζεται το στοιχείο α).

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευση του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Αυγούστου 2001.

Για την Επιτροπή

Frederik Bolkestein

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 171 της 26.6.2001, σ. 1.

(3) ΕΕ L 192 της 24.7.1999, σ. 21.

(4) ΕΕ L 275 της 26.10.1999, σ. 13.